## Pakuotės lapelis: informacija vartotojui

**Posterisan tepalas**

Standartizuota bakterijų kultūros suspensija

**Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.**

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

1. Neišmeskite šio lapelio, nes vėl gali prireikti jį perskaityti.
2. Jeigu norite sužinoti daugiau arba pasitarti, kreipkitės į vaistininką.
3. Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
4. Jeigu per 10 dienų Jūsų savijauta nepagerėjo arba net pablogėjo, kreipkitės į gydytoją.

#### Apie ką rašoma šiame lapelyje?

1. Kas yra Posterisan ir kam jis vartojamas

2. Kas žinotina prieš vartojant Posterisan

3. Kaip vartoti Posterisan

4. Galimas šalutinis poveikis

5. Kaip laikyti Posterisan

6. Pakuotės turinys ir kita informacija

#### 1. Kas yra Posterisan ir kam jis vartojamas

Posterisan vartojamas su hemorojumi susijusiam išangės srities niežuliui, išskyrų susidarymui bei deginimo pojūčiui gydyti.

Jeigu Jūsų savijauta per 10 dienų nepagerėjo arba net pablogėjo, kreipkitės į gydytoją.

#### 2. Kas žinotina prieš vartojant Posterisan

#### Posterisan vartoti negalima:

- jeigu yra alergija standartizuotai bakterijų kultūros suspensijai arba bet kuriai pagalbinei šio vaisto medžiagai (jos išvardytos 6 skyriuje).

#### Įspėjimai ir atsargumo priemonės

Pasitarkite su gydytoju arba vaistininku, prieš pradėdami vartoti Posterisan.

Jei pasireiškia grybelių sukelta infekcija, kartu reikia vartoti lokalaus poveikio priešgrybelinių vaistų.

Vartojant Posterisan tepalo, gali sumažėti kartu naudojamų lateksinių prezervatyvų atsparumas tempimui ir dėl to sumažėti jų veiksmingumas.

#### Vaikams ir paaugliams

Posterisan negalima vartoti vaikams ar jaunesniems kaip 18 metų paaugliams.

#### Kiti vaistai ir Posterisan

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

#### Nėštumas ir žindymo laikotarpis

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėra priežasčių, dėl kurių Posterisan nebūtų galima vartoti nėštumo ar žindymo laikotarpiu.

#### Vairavimas ir mechanizmų valdymas

Vairuoti ir valdyti mechanizmus galima, kadangi manoma, jog Posterisan gebėjimo vairuoti ir valdyti mechanizmus neveikia arba veikia nereikšmingai.

#### Posterisan sudėtyje yra vilnų riebalų

Gali sukelti vietinių odos reakcijų (pvz., kontaktinį dermatitą).

### 3. Kaip vartoti Posterisan

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Paprastai tepalas vartojamas du kartus per parą. Jeigu simptomai yra sunkūs, tepalo galima vartoti ir dažniau. Vaisto kiekis priklauso nuo gydomos odos ir gleivinės ploto.

Tepalo reikia tepti ryte ir vakare, geriausia po tuštinimosi.

Jeigu gydoma išorinė išangės sritis, ją reikia pirštu patepti plonu tepalo sluoksniu ir atsargiai įtrinti.

Pakuotėje esantį aplikatorių su šoninėmis angomis galima naudoti tepalui įspausti į analinį kanalą bei greta esančią tiesiąją žarną.

Aplikatoriaus naudojimas

Norėdami tepalą įspausti į analinį kanalą, ant tūbelės užsukite aplikatorių ir nuimkite dangtelį. Tūbelę spauskite tol, kol šoninėse aplikatoriaus angose pasirodys tepalo. Tada aplikatorių atsargiai kiškite į išangę tol, kol toliau kišti taps aiškiai nebegalima. Kad geriau slystų, aplikatorių galima patepti trupučiu tepalo. Paspauskite tūbelę dar kartą, kad tepalo patektų į išangės kanalą. Kad jis tolygiai pasiskirstytų, tūbelę reikia atsargiai pasukinėti.

Po naudojimo aplikatorių reikia išvalyti: iš jo pro šonines angas išspauskite truputį tepalo, nušluostykite paviršių sugeriamuoju popieriumi ir, kad tepalas nedžiūtų, ant aplikatoriaus uždėkite apsauginį dangtelį.

Jei tepalas ilgai nevartojamas, aplikatorių reikia nusukti ir nuplauti šiltu vandeniu.

Jeigu reikia, Posterisan tepalo galima vartoti ilgesnį laiką (iki 2 savaičių), ypač siekiant išvengti atkryčio. Net išnykus stipriam niežuliui, išskyrų susidarymui ar deginimo pojūčiui, Posterisan tepalo dar reikia vartoti tam tikrą laikotarpį (iki 2 savaičių).

Pastaba

Išangės srityje vartojant kremų, tepalų ir žvakučių, galima užteršti apatinius drabužius, todėl jų apsaugai rekomenduojama nešioti įklotus.

#### Vartojimas vaikams ir paaugliams

Posterisan negalima vartoti vaikams ar jaunesniems kaip 18 metų paaugliams.

#### Ką daryti pavartojus per didelę Posterisan dozę?

Duomenų apie perdozavimo ar apsinuodijimo atvejus nėra.

Tepalo netyčia (pvz., vaikui) nurijus, gali atsirasti virškinimo trakto simptomų (pilvo skausmas, pykinimas).

#### Pamiršus pavartoti Posterisan

Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

### 4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Dažnas (gali pasireikšti rečiau kaip 1 pacientui iš 10)

Lokalios odos reakcijos (pvz., niežulys, deginimas).

Nedažnas (gali pasireikšti rečiau kaip 1 pacientui iš 100)

Alerginės odos reakcijos (pvz., dėl padidėjusio jautrumo konservantui fenoliui).

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu [NepageidaujamaR@vvkt.lt](mailto:NepageidaujamaR@vvkt.lt), taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

### 5. Kaip laikyti Posterisan

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 ºC temperatūroje.

Ant tūbelės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Pirmą kartą tūbelę atidarius, tepalo tinkamumo laikas yra 6 mėnesiai.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

### 6. Pakuotės turinys ir kita informacija

#### Posterisan sudėtis

1. Veiklioji medžiaga yra standartizuota bakterijų kultūros suspensija.

1 g tepalo yra 166,7 mg standartizuotos bakterijų kultūros suspensijos, kurios sudėtyje yra 330 milijonų inaktyvuotų *Escherichia coli* bakterijų (ląstelių ir jų medžiagų apykaitos produktų) ir 3,3 mg konservanto skystojo fenolio (atitinka 3,0 mg gryno fenolio).

1. Pagalbinės medžiagos yra minkštasis geltonas parafinas, vilnų riebalai.

#### Posterisan išvaizda ir kiekis pakuotėje

Aliuminio tūbelėje su PE dangteliu yra 25 g homogeniško, baltos ar rusvai gelsvos spalvos tepalo.

Kartono dėžutėje yra 1 aliuminio tūbelė ir 1 aplikatorius.

#### Registruotojas ir gamintojas

DR. KADE Pharmazeutische Fabrik GmbH

Rigistraße 2

12277 Berlin

Vokietija

Tel.: +49 30 72082-0

Faksas: +49 30 72082-200

El. paštas: info@kade.de

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB Morfėjus

Žalgirio g. 93-42

LT-08218 Vilnius

Tel. + 370 5 2796328

El. paštas: info@morfejus.lt

**Šis pakuotės lapelis paskutinį kartą peržiūrėtas 2018-06-28.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje[http://www.vvkt.lt/](http://www.ema.europa.eu).